Kent

| Sijainti | 
Kaakkois-EnglantiEnglantiYhdistynyt kuningaskunta |
| Pääkaupunki | 
MaidstoneView and modify data on Wikidata  |
| Pinta-ala | 
3 740 km2 (2016)View and modify data on Wikidata  |
| Hallinnolliset osat | 
Kent (d)Medway (d)View and modify data on Wikidata  |
| Väkiluku | 
1 860 000 as. (2021)View and modify data on Wikidata  |
| Asukastiheys | 
496 as./km2 (2021) |
| NUTS | 
UKJ4View and modify data on Wikidata  |
| Verkkosivusto | 
www.kent.gov.ukView and modify data on Wikidata  |

Kartta

|  |  |
| --- | --- |
| Koordinaatit | 
51° 11′ 24″ P, 0° 43′ 48″ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Kent** on hallinnollinen, muodollinen ja historiallinen kreivikunta Kaakkois-Englannissa, Lontoosta kaakkoon. Hallinnolliseen kreivikuntaan kuuluu kaksitoista hallintopiiriä ja sen keskuksena toimii Maidstonen kaupunki; muodolliseen kreivikuntaan luetaan niiden lisäksi itsenäinen Medwayn yhtenäishallintopiiri. Vuoden 2021 väestönlaskennassa muodollisen kreivikunnan alueella oli noin 1 860 000 asukasta.

Kentin merkittävimpiä kaupunkeja ovat Maidstonen ohella Canterbury, Dover ja Rochester. Canterburyssa on Canterburyn arkkipiispan eli Englannin kirkon (ja samalla koko anglikaanisen kirkon) johtajan istuin. Kaupunki on tullut tutuksi myös Geoffrey Chaucerin klassikkokirjasta *Canterburyn tarinoita*. Myös Rochesterissä vaikuttaa tärkeä piispanistuin.

Kentiä on usein kutsuttu "Englannin puutarhaksi", sillä kreivikunnassa kasvatetaan paljon humalaa ja siellä viihtyvät kirsikka- ja omenapuut.

Merkittäviä Kentin asukkaita ovat olleet muun muassa kirjailija Charles Dickens ja luonnontieteilijä Charles Darwin.

Alueella sijaitsee myös Kentin yliopisto.

Maantiede
---------

Doverin valkoiset kalliot.
Kentin pinta-ala, mukaan lukien Medwayn kaupunkipiiri, on 3 740 neliökilometriä. Suurin leveys lännestä itään on 99 kilometriä ja pituus etelästä pohjoiseen 64 kilometriä. Kreivikunnan rajanaapureita ovat East Sussex lounaassa, Surrey lännessä ja Suur-Lontoo luoteessa. Muissa suunnissa sitä ympäröivät vesistöt: Thamesin estuaari pohjoisessa, Pohjanmeri koillisessa, Doverinsalmi idässä ja Englannin kanaali kaakossa.

Kentin läpi kulkee lännestä itään North Downsin kalkkikiviharjanne. Sen eteläpuolella on Wealdin metsäinen ja kumpuileva alue ja pohjoispuolella enimmäkseen marskimaata ja Thamesjoen rantojen alavia maita. Kreivikunnalla on pitkä rantaviiva, joka on vuoroin tasainen, vuoroin kallioinen. Pohjoisrannikolla on joitain saaria, kuten Thamesin alajuoksulla sijaitsevat Isle of Grain ja Isle of Sheppey ja kauempana idässä Isle of Thanet, joka on yhtynyt mantereeseen aikojen saatossa. Merestä kohoaa liitukivikallioita Thanetin kohdalla ja Doverin ja Dealin välillä. Kreivikunnan eteläosissa sijaitsevat kivikkoinen Dungenessin niemimaa ja Romneyn kosteikkoalue, joka on entistä merenpohjaa.

Kent sijaitsee lähempänä Manner-Eurooppaa kuin mikään muu Englannin kreivikunta. Tämän vuoksi sinne kulkeutuu idästä ajoittain mantereista ilmaa, joka tekee säästä kylmän talvella ja kuuman ja kostean kesällä. Säätila voi olla rannikolla yhtä viileä kuin sisämaassa, sillä ilmamassat eivät ehdi juurikaan lämmetä saapuessaan kapeiden merialueiden yli. Kent sijaitsee myös kaukana Pohjois-Atlantin matalapaineiden kulkureiteiltä, minkä vuoksi siellä sataa suhteellisen vähän verrattuna Iso-Britannian länsi- ja pohjoisosiin. Talvella itä- ja koillistuulet voivat kuitenkin tuoda kreivikuntaan lumisateita Pohjanmereltä.

Hallinto
--------

Kentin kreivikunnantalo Maidstonessa.
Kentin hallinnollisen kreivikunnan keskuksena toimii Maidstonen kaupunki, jossa sijaitsevassa kreivikunnantalossa valtuusto kokoontuu. Vuonna 2017 valitussa kreivikunnanvaltuustossa on 81 valtuutettua, joista 65 kuuluu konservatiivipuolueeseen, 7 liberaalidemokraatteihin ja 5 työväenpuolueeseen. Kreivikunnan vastuulla ovat muun muassa sosiaali- ja terveyspalvelut, peruskoulutus, tiehuolto ja kirjastot, kun taas yksittäiset hallintopiirit vastaavat jätehuollosta, kaavoituksesta, pysäköinnistä ja virkistyspalveluista alueellaan.

Medwayn yhtenäishallintopiirin valtuusto kokoontuu Chathamin kaupungissa. Vuonna 2017 valitussa piirivaltuustossa on 55 valtuutettua, joista 32 kuuluu konservatiivipuolueeseen ja 20 työväenpuolueeseen. Yhtenäishallintopiiri vastaa Medwayn alueella samoista palveluista kuin Kentin hallinnollinen kreivikunta ja hallintopiirit muualla kreivikunnassa.

Lordiluutnantti Annabel Colgrain on edustanut Ison-Britannian kuningatarta Kentissä huhtikuusta 2020 lähtien.

### Osa-alueet

Kentin muodollisen kreivikunnan alueella sijaitsevat seuraavat hallinnolliset alueet:

Kentin aluehallinto1. taso: Hallintopiirit2. taso: Kunnat

| Hallinnon taso | Väkiluku (2021) | Lähde | Kartalla |
| --- | --- | --- | --- |
| Kentin kreivikunta: | 1 576 000 |  | 1–4, 6–13 |
|  | Sevenoaksin hallintopiiri \* | 121 000 |  | 1 |
| Dartfordin kaupunkipiiri \* | 117 000 |  | 2 |
| Graveshamin kaupunkipiiri \* | 107 000 |  | 3 |
| Tonbridgen ja Mallingin kaupunkipiiri \* | 132 000 |  | 4 |
| Maidstonen kaupunkipiiri \* | 176 000 |  | 6 |
| Tunbridge Wellsin kaupunkipiiri \* | 115 000 |  | 7 |
| Swalen kaupunkipiiri \* | 152 000 |  | 8 |
| Ashfordin kaupunkipiiri \* | 133 000 |  | 9 |
| Canterburyn kaupunki \* | 157 000 |  | 10 |
| Folkestonen ja Hythen hallintopiiri \* | 110 000 |  | 11 |
| Thanetin hallintopiiri \* | 141 000 |  | 12 |
| Doverin hallintopiiri \* | 116 000 |  | 13 |
| Medwayn kaupunkipiiri \*\* | 280 000 |  | 5 |
| \* Hallintopiiri\*\* Yhtenäishallintopiiri |

Hallintopiirit jakaantuvat edelleen 320 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Väestö
------

Vuonna 2021 Kentin muodollisessa kreivikunnassa oli noin 1 860 000 asukasta ja seuraavat yli 20 000 asukkaan asutuskeskukset:

| Asutuskeskus | Hallinnollinen alue | Väkiluku (2021) | Lähde |
| --- | --- | --- | --- |
| Maidstone | Maidstone | 109 000 |  |
| Gillingham | Medway | 108 000 |  |
| Chatham | Medway | 77 000 |  |
| Ashford | Ashford | 82 000 |  |
| Dartford | Dartford | 69 000 |  |
| Rochester | Medway | 67 000 |  |
| Margate | Thanet | 63 000 |  |
| Gravesend | Gravesham | 58 000 |  |
| Canterbury | Canterbury | 55 000 |  |
| Sittingbourne | Swale | 54 000 |  |
| Folkestone | Folkestone ja Hythe | 52 000 |  |
| Royal Tunbridge Wells | Tunbridge Wells | 51 000 |  |
| Ramsgate | Thanet | 42 000 |  |
| Dover | Dover | 36 000 |  |
| Tonbridge | Tonbridge ja Malling | 36 000 |  |
| Whitstable | Canterbury | 32 000 |  |
| Northfleet | Gravesham | 30 000 |  |
| Deal | Dover | 29 000 |  |
| Sevenoaks | Sevenoaks | 26 000 |  |
| Larkfield | Tonbridge ja Malling | 26 000 |  |
| Broadstairs | Thanet | 26 000 |  |
| Herne Bay | Canterbury | 25 000 |  |
| Faversham | Swale | 21 000 |  |

Tunnukset
---------

### Lippu

Kentin lipussa on punaisella pohjalla valkoinen, pystyyn kavahtanut hevonen, joka on kreivikunnan vanha symboli. Hevonen koristi jo ennen ajanlaskun alkua Kentiä asuttaneiden cantiacien kolikoita ja hautakumpuja. Perimätiedon mukaan Isoon-Britanniaan 400-luvulla tunkeutuneet juuttiveljekset Hengist ja Horsa käyttivät baneeria, jossa oli valkoinen hevonen, ja myös Kentin kuningaskunnassa hevonen oli ilmeisesti virallinen symboli. Hevossymbolia alettiin käyttää 1700-luvulla *Kentish Post* -sanomalehden nimiössä ja kreivikunnan sotajoukkojen univormuissa, ja se vakiintui laajempaan käyttöön 1800-luvun aikana.

### Pyhän Augustinuksen päivä

Kentin kansallispäivää vietetään toukokuun 26. päivä Augustinus Canterburylaisen muistoksi. Augustinus oli roomalainen lähetyssaarnaaja, joka saapui Englantiin vuonna 597 ja toimi Canterburyn ensimmäisenä piispana.

### Nimikkokukka

Vuonna 2004 Kentin nimikkokukaksi valittiin humala Plantlife International -järjestön pitämässä yleisöäänestyksessä.

Kuvasto
-------

* Canterburyn katedraali, Englannin kirkon keskusCanterburyn katedraali, Englannin kirkon keskus
* Rochesterin katedraali KentissäRochesterin katedraali Kentissä
* Doverin valkeat kalkkikivikalliot, joiden kohdalla Englannin kanaali on kapeimmillaan, ainoastaan 34 kilometriä leveäDoverin valkeat kalkkikivikalliot, joiden kohdalla Englannin kanaali on kapeimmillaan, ainoastaan 34 kilometriä leveä

Lähteet
-------

1. 1 2 3 4 5  Kent *Encyclopaedia Britannica*. Viitattu 10.10.2020. (englanniksi)
2. 1 2 3 4 5 6 7 8 9 10 11 12 13 14 15 16 17 18  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 24.5.2022. (englanniksi)
3. ↑  "Kent,sir — everybody knows Kent — apples, cherries, hops and women" Essentially Catering
4. ↑  Swartz, Karl: Great Circle Mapper *gcmap.com*. Viitattu 21.3.2023. (englanniksi)
5. ↑  Relation: Kent (88071) *OpenStreetMap*. Viitattu 21.3.2023. (englanniksi)
6. ↑  Southern England: climate (PDF) Met Office. Viitattu 21.3.2023. (englanniksi)
7. ↑  Our offices Kent County Council. Viitattu 11.10.2020. (englanniksi)
8. ↑  County councillors Kent County Council. Viitattu 11.10.2020. (englanniksi)
9. ↑  Kent County Council Kent County Council. Viitattu 11.10.2020. (englanniksi)
10. ↑  District councils Kent County Council. Viitattu 11.10.2020. (englanniksi)
11. ↑  Visiting us and contacting us in an emergency Medway Council. Viitattu 11.10.2020. (englanniksi)
12. ↑  Councillors and decision-making Medway Council. Viitattu 11.10.2020. (englanniksi)
13. ↑  Medway Council Homepage Medway Council. Viitattu 11.10.2020. (englanniksi)
14. ↑  Personal Profile of the Lord Lieutenant Lord Lieutenant of Kent. Viitattu 11.10.2020. (englanniksi)
15. ↑  Kent geography Kent County Council. Viitattu 11.10.2020. (englanniksi)
16. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 11.10.2020. (englanniksi)
17. 1 2 3 4 5 6 7 8 9 10 11 12 13 14 15 16 17 18 19 20  Brinkhoff, Thomas: Kent (County, South East England, United Kingdom) - Population Statistics, Charts, Map and Location *City Population*. Viitattu 24.5.2022. (englanniksi)
18. 1 2 3  Brinkhoff, Thomas: Medway (Unitary District, South East England, United Kingdom) - Population Statistics, Charts, Map and Location *City Population*. Viitattu 24.5.2022. (englanniksi)
19. ↑  Kent Flag *British County Flags*. Viitattu 10.10.2020. (englanniksi)
20. ↑  Kent Day *British County Flags*. Viitattu 10.10.2020. (englanniksi)
21. ↑  Kirby, Alex: UK counties choose floral emblems  5.5.2004. BBC News. Viitattu 10.10.2020. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Kent (kreivikunta)**.